Debbie Reynolds

Debbie Reynolds (født Mary Frances Reynolds; 1. april 1932 i El Paso, Texas, død 28. december 2016 i Los Angeles, Californien) var en amerikansk skuespiller og sangerinde.

Karriere 
Efter at have vundet en lokal skønhedskonkurrence i Californien blev hun kontaktet af filmstudiet Warner Bros., der tegnede kontrakt med Reynolds. Hun debuterede i en alder af 16 år som filmskuespiller i 1948 i filmen June Bride, hvor hun dog ikke blev krediteret for sin medvirken. For Warner Bros. medvirkede hun yderligere i The Daughter of Rosie O'Grady, men blev herefter tilbudt medvirken i Metro-Goldwyn-Mayers Three Little Words, hvor hun spillede overfor bl.a. Fred Astaire. MGM var begejstret for Reynolds og tilbød hende fast kontrakt. Reynolds blev herefter en af stjernerne i MGM's mange succesrige filmmusicals og komedier op gennem 1950'erne, hvor hun optrådte som både sanger og skuespiller. I den følgende film Two Weeks with Love fra 1950 sang hun duet med Carleton Carpenter i sangen Aba Daba Honeymoon, der året efter blev nr. 3 på de amerikanske hitlister. I 1952 spillede hun rollen som Kathy Selden i filmklassikeren Singin' in the Rain, hvor hun i en alder af 20 år opnåede sit helt store gennembrud som skuespiller. I 1957 opnåede hun en guldplade for sangen Tammy fra filmen Tammy and the Bachelor og var det samme år den mest sælgende kvindelige solist. 

Udover medvirken i film og pladeudgivelser optrådte Debbie Reynolds i 1960'erne ofte i shows i Las Vegas og i diverse tv-shows. Hun skrev i 1960 kontrakt med ABC om produktion af tv-showet A date with Debbie og modtog et dengang ganske uhørt beløb på 1 million $ for sin medvirken. Hun medvirkede endvidere som skuespiller i en række teaterstykker og musicals på Broadway i New York. Reynolds holdt sig aktiv som skuespiller efter storhedstiden i 50'erne og 60'erne og medvirkede herudover i en række tv-serier mv. Debbie Reynolds turnerede med optrædender og foredrag indtil sin død i 2016. 

Debbie Reynolds havde en stor samling af diverse Hollywood-genstande, og disse udstilles på Debbie Reynolds' Hollywood Motion Picture Museum i Belle Island Village i Tennessee, USA. Museet indeholder over 3.500 kjoler og kostymer fra Hollywoodfilm og flere tusinde andre genstande med tilknytning til Hollywood og filmindustrien.

Priser 
Debbie Reynolds er gennem sin karriere blevet nomineret til et betydeligt antal priser, herunder en Oscar for bedste kvindelige hovedrolle i filmen The unsinkable Molly Brown i 1965 og en Tony Award i 1973 for sin hovedrolle i musicalen Irene. På trods af de mange nomineringer er Reynolds dog sjældent blevet tildelt de store priser. Hun vandt i 2002 prisen "Life Achievement Award" ved Savannah Film and Video Awards.

Privatliv 

Debbie Reynolds blev i 1955 gift med sangeren og entertaineren Eddie Fisher med hvem hun fik datteren Carrie Fisher. Parret blev skilt allerede i 1959 under stor mediebevågenhed, da Eddie Fisher forlod Reynolds til fordel for Elizabeth Taylor, der imidlertid kort efter skiftede Fischer ud med Richard Burton. Debbie Reynolds blev i 1960 gift med den da velhavende forretningsmand Harry Karl, men blev skilt igen i 1973 efter en række økonomiske problemer. Reynolds giftede sig i 1984 igen med en forretningsmand, Richard Hamlett, med hvem hun købte et mindre hotel og casino i Las Vegas. Investeringen var dog en økonomisk fiasko, og efter at være blevet skilt fra Hamlett i 1996 gik Reynolds personlig konkurs i 1997. 

Hun døde den 28. december 2016, dagen efter at hendes datter døde.

Film 

 June Bride (1948)
 The Daughter of Rosie O'Grady (1950)
 Tre små ord (Three Little Words, 1950)
 Lykkelige ungdom (Two Weeks with Love, 1950)
 Kongelig kærlighed (Mr. Imperium, 1951)
 Singin' in the Rain (1952)
 Piger ohøj! (Skirts Ahoy!, 1952)
 Jeg er forelsket (I Love Melvin, 1953)
 The Affairs of Dobie Gillis (1953)
 Tre piger ta'r chancen (Give a Girl a Break, 1954)
 Susan sov her (Susan Slept Here, 1954)
 Athena (1954)
 Sømænd ser på show (Hit the Deck, 1955)
 Ungkarl i fælden (The Tender Trap, 1955)
 Mød mig i Las Vegas (Meet Me in Las Vegas, 1956)
 The Catered Affair (1956)
 Polly's Baby (Bundle of Joy, 1956)
 Tammy – bare 18 år (Tammy and the Bachelor, 1957)
 Den kærlighed, den kærlighed (This Happy Feeling, 1958)
 Parringsleg (The Mating Game, 1959)
 Say One for Me (1959)
 Det begyndte med et kys (It Started with a Kiss, 1959)
 Lysthuset (The Gazebo, 1959)
 Heksekedlen (The Rat Race, 1960)
 Pepe (1960)
 The Pleasure of His Company (1961)
 Præriens bedste pige (The Second Time Around, 1961)
 Vi vandt vesten (How the West Was Won, 1962)
 Ægteskabsskolen (Mary, Mary, 1963)
 My Six Loves (1963)
 Den synkefri Molly Brown (The Unsinkable Molly Brown, 1964)
 Goodbye Charlie (1964)
 Den syngende nonne (The Singing Nun, 1966)
 Skilsmisse på amerikansk (Divorce American Style, 1967)
 How Sweet It Is! (1968)
 What's the Matter with Helen? (1971)
 Charlottes tryllespin (Charlotte's Web, 1973) (stemme)
 Busby Berkeley (1974) (dokumentar)
 That's Entertainment! (1974)
 Kiki, den lille heks (Kiki's Delivery Service, 1989) (stemme)
 The Bodyguard (1992)
 Jack L. Warner: The Last Mogul (1993) (dokumentar)
 Himmel og jord (Heaven & Earth, 1993)
 That's Entertainment! III (1994)
 Mother (1996)
 Wedding Bell Blues (1996)
 In & Out (1997)
 Fear and Loathing in Las Vegas (1998)
 Zack and Reba (1998)
 Rudolph the Red-Nosed Reindeer: The Movie (1998) (stemme)
 Keepers of the Frame (1999) (dokumentar)
 Rugrats in Paris: The Movie (2000) (stemme)
 Cinerama Adventure (2002) (dokumentar)
 Connie and Carla (2004)
 Halloweentown High (tv-film, 2004)
 Return to Halloweentown (tv-film, 2006)
 Mr. Warmth: The Don Rickles Project (2007) (dokumentar)
 The Jill & Tony Curtis Story (2008) (dokumentar)
 Blaze of Glory (2008) (stemme)
 The Brothers Warner (2008) (dokumentar)
 Fay Wray: A Life (2008) (dokumentar)
 Broadway: Beyond the Golden Age (2009) (dokumentar)

Referencer

Eksterne henvisninger 

 Officiel hjemmeside 
 Officiel hjemmeside for Debbie Reynolds' Hollywood Motion Picture Museum 
 
 

Skuespillere fra Texas
Sangere fra USA